
Poreč, 7. rujna 2025.

- SREDSTVIMA JAVNOG INFORMIRANJA

Sportaši iz cijelog svijeta ovih dana u Poreču

Proteklog vikenda Poreč je bio u znaku vrhunskog sporta. Grad je ugostio drugo izdanje međunarodnog hrvačkog turnira Valamar Cup, koji je okupio 90 sportaša iz 12 zemalja i četiri kontinenta. Dvorana Žatika bila je poprište napetih borbi, a posjetitelji su uživali u uzbudljivim mečevima i prikazima vrhunskog hrvanja. Grad Poreč još jednom se pokazao kao odlični domaćin velikih sportskih događanja. 

Uz hrvanje, Poreč je proteklog vikenda bio domaćin i Europskog regionalnog jet ski prvenstva Alpe Adria Jet Ski Tour 2025 u uvali Peškera. Tri dana spektakularnih utrka donijela su adrenalinsku borbu vozača iz desetak zemalja, koji su publici priredili nevjerojatne akrobacije, brzinu i preciznost. Posjetitelji su mogli prošetati Peškerom i pratiti akciju iz prve ruke, dok su atraktivne akrobacije i jurnjava po vodi stvarale pravu atmosferu sportskog spektakla, savršeno uklopljenu u jesenski ugođaj Poreča.

Od 4. do 12. listopada na terenima Padel Poreč Centra (pored Motodroma) održava se Padel Poreč Week, sportsko događanje koje okuplja zaljubljenike u sve popularniji sport padel. Tjedan je otvoren humanitarnim turnirom Memorijal Luka Otočan, održanim u subotu, 4. listopada. Kotizacija je bila dobrovoljna, a sva prikupljena sredstva obitelj Otočan je donirana u humanitarne svrhe. Glavni profesionalni turnir FIP BRONCE CROATIA 2025 održava se od ponedjeljka 6. do nedjelje 12. listopada, s nagradnim fondom od 10.000 eura, a na terenima Poreča nastupaju vrhunski svjetski igrači. Posjetitelji će tako cijeli tjedan moći pratiti uzbudljive mečeve, osjetiti energiju sporta i uživati u zajedništvu koje Padel Poreč Week njeguje.

Početak listopada u Poreču tako je donio pravu sportsku feštu, a od utorka, 7. do subote, 11. listopada grad će ugostiti i gotovo 1.500 sudionika iz 57 zemalja na ITF Svjetskom prvenstvu u Taekwon-dou, potvrđujući svoj status međunarodne sportske destinacije.


Molimo Vas da priopćenje objavite u Vašem mediju.

